পাথর দ্বারা নির্মিত দালান নিশ্চয় দেখেছেন এর আগে। দেখেছেন পাথরের তৈরি গুহাও। কিন্তু এমন কোন দালান কি দেখেছেন যেটাকে প্রথম দেখায় মনে হবে পাথরের ভেতরে পড়ে চ্যাপ্টা হয়ে যাওয়া কিছু একটা? দেখে না থাকলে চলে যান পর্তুগাল আর দেখে নিন পাথরের তৈরি এই অদ্ভূত স্থাপনাকে। দালানটির আর সবকিছু স্বাভাবিক আর দশটা দালানের মতন হলেও এর চারপাশে ঘিরে রয়েছে বিশাল বিশাল কিছু পাথর। যেগুলো কেবল ঘিরে থেকেই সন্তুষ্ট হয়নি, অনেকটা মিশে গিয়েছে দালানটির সাথে। পিষে দিয়েছে। কোথাও কোথাও দেয়ালের তোয়াক্কাও করেনি। তবে পাথরের গায়ে গা মিশিয়ে থাকুক কিংবা অন্যকোনভাবেই থাকুক, পাথরে চ্যাপ্টা হওয়া পর্তুগালের এই দালানটিতে নিরাপত্তার কোন অভাব হবেনা আপনার। একেতো পাথরে তৈরি। তারওপর রয়েছে বুলেটপ্রুফ জানলা আর ইস্পাতের দরজা!